DPO की पत्नी से पुलिस बोली- जाओ आश्रम में ढूंढो, डॉक्टर को तलाश नहीं पाई तो ईनाम रखा
Bihar Madhubani Officers Missing Case 5 फरवरी को मधुबनी के DPO राजेश कुमार मिश्रा लापता हो गए। मुजफ्फरपुर के बाद पटना में दिखे। फिर ट्रेसलेस हो गए। सरकारी और प्राइवेट मोबाइल नंबर स्विच ऑफ है। पुलिस ट्रेसिंग के लिए मोबाइल ऑन होने का इंतजार कर रही है।
5 फरवरी को मधुबनी के DPO राजेश कुमार मिश्रा लापता हो गए। मुजफ्फरपुर के बाद पटना में दिखे। फिर ट्रेसलेस हो गए। सरकारी और प्राइवेट मोबाइल नंबर स्विच ऑफ है। पुलिस ट्रेसिंग के लिए मोबाइल ऑन होने का इंतजार कर रही है।
सेक्सटॉर्शन और सुसाइड नोट ने पुलिस को उलझा दिया है। पुलिस 42 दिन बाद भी DPO का सुराग नहीं लगा पाई है। अब जमीन निगल गई या आसमान खा गया, पुलिस के पास कोई जवाब नहीं…।
मधुबनी के DPO का सुराग लगा नहीं पटना से मेडिकल अफसर ट्रेसलेस हो गए। नालंदा मेडिकल कॉलेज एंड हॉस्पिटल के फार्माकोलॉजी डिपार्टमेंट के हेड डॉ. संजय कुमार 1 मार्च की शाम से गायब हैं।
उनकी कार और मोबाइल गांधी सेतु के पास से बरामद हुआ, लेकिन डॉ. संजय कुमार को 18 दिन बाद भी पुलिस तलाश नहीं पाई है। डॉक्टर को जमीन निगल गई या आसमान खा गया, पुलिस के पास कोई जवाब नहीं..।
बिहार के दो बड़े अफसर गायब हैं। दोनों अफसरों की तलाश बड़ी चुनौती है। पुलिस के लिए मोबाइल सर्विलांस का सहारा है, लेकिन दोनों केस में पुलिस का सर्विलांस फेल है। अब सवाल पुलिस की इंवेस्टिगेशन पर है।
DPO का सुराग लगाने के लिए पुलिस मोबाइल ऑन होने का इंतजार कर रही। डॉक्टर की तलाश में फेल हुई पुलिस ने ईनाम घोषित कर दिया। इस बार संडे स्टोरी में पढ़िए दो बड़े अफसरों के गायब होने की जांच में फेल हुई पुलिस की कहानी…।
पहले इस ग्राफिक्स से समझिए अपहरण के मामले...
ऐसे हो रही पुलिस की इंवेस्टिगेशन : 
DPO की पत्नी से पुलिस बोली आश्रम में ढूंढो.. मुजफ्फरपुर के अहियापुर थाना के आयाचीग्राम के राजेश कुमार मिश्रा की पत्नी अर्चना बताती हैं, वह मधुबनी में DPO के पद पर तैनात थे। 4 फरवरी की रात मधुबनी से घर आए राजेश 5 फरवरी से लापता हैं।
पुलिस के आला अफसरों से लेकर थाना तक दौड़कर हार चुकी अर्चना अब पूजा पाठ में जुट गई हैं। अब उन्हें भगवान का सहारा है, क्योंकि पुलिस मोबाइल ऑन होने का इंतजार कर रही है। पुलिस ने अर्चना से राजेश मिश्रा को आश्रम में ढूंढने को कह रही है।
पुलिस का तर्क है कि वह अपनी पहचान छिपाकर आश्रम में रह रहे हैं। अर्चना ने जब इस तर्क का आधार पूछा तो पुलिस से कोई जवाब नहीं मिला। अर्चना के लिए देश के आश्रमों में पति की तलाश करना आसान नहीं है।
हालांकि पुलिस ने इसे सेक्सटॉर्शन का मामला बताया था और सुसाइड नोट भी बरामद किया था। अर्चना को सुसाइड नोट की राइटिंग पर विश्वास नहीं है। उन्हें नहीं लगता कि राजेश कभी ऐसा कदम उठाएंगे।
पुलिस की जांच पर सवाल.. DPO राजेश की पत्नी अर्चना ने पुलिस की जांच पर सवाल उठाए हैं। पुलिस का तर्क उन्हें समझ में नहीं आ रहा है। अर्चना का कहना है कि पुलिस मोबाइल ऑन होने के बाद ट्रेस करने की बात कह रही है।
ऐसे में सवाल है जब मोबाइल नहीं था तब पुलिस ऐसी घटना में कैसे काम करती थी। अर्चना पुलिस की ऐसी दलीलों से टूट गई हैं, वह अब पुलिस से जांच की उम्मीद ही छोड़ चुकी हैं। उनका मानना है कि अब राजेश को ढूंढना भगवान के बस का है, क्योंकि अब कुछ समझ में नहीं आ रहा है।
इंवेस्टिगेशन में पुलिस का दावा.. DPO की तलाश में जुटी पुलिस ने दावा किया कि राजेश मिश्रा सेक्सटॉर्शन के शिकार हो गए थे। पुलिस ने दावा किया कि पुलिस ने सेक्सटॉर्शन गिरोह की पहचान कर ली है। राजस्थान के भरतपुर से सेक्सटॉर्शन मांगी जा रही है। पुलिस का दावा है कि मुजफ्फरपुर पुलिस की एक टीम राजस्थान के भरतपुर में कैंप कर रही है।
भरतपुर से ही पूरे देश में न्यूड वीडियो कॉल कर लोगों को ब्लैकमेल किया जाता है। पुलिस के मुताबिक गिरोह DPO से 11 हजार रुपए खाते में मंगाने के बाद और डिमांड कर रहा था। एसएसपी राकेश कुमार ने बताया कि हर पॉइंट पर पुलिस की जांच चल रही है।
पुलिस के लिए पहेली बनी डॉक्टर की गुमशुदगी 
पटना के नालंदा मेडिकल कॉलेज एंड हॉस्पिटल के फार्माकोलॉजी डिपार्टमेंट के हेड डॉ. संजय कुमार की तलाश पुलिस 1 मार्च से कर रही है। अब तक पुलिस के हाथ कोई सुराग नहीं लगा है। गांधी सेतु के पास डॉक्टर की कार और उसमें दोनों मोबाइल बरामद होने से पुलिस के लिए तलाश का पूरा नेटवर्क टूट गया है।
पुलिस मोबाइल सर्विलांस से गाड़ी तक पहुंची थी, लेकिन अब जांच इससे आगे नहीं बढ़ पा रही है। कभी घर तो कभी हॉस्पिटल में पूछताछ हुई, लेकिन कोई सुराग नहीं लगा। पुलिस ने सुसाइड से लेकर अपहरण तक का एंगल खंगाल लिया लेकिन कोई क्लू नहीं मिला।
जब कोई क्लू नहीं मिला तो ढाई लाख का ईनाम..डॉक्टर संजय कुमार का सुराग लगाने में फेल हुई पटना पुलिस ने ईनाम घोषित कर दिया। डॉक्टर का सुराग लगाने वाले के लिए दो लाख रुपए का ईनाम रखा गया है। घटना के 13 दिन बाद भी कोई सुराग नहीं लगा तो पुलिस ने ईनाम का सहारा लिया।
पटना पुलिस की तरफ से 13 मार्च को ईनाम घोषित किया गया, लेकिन इसके बाद भी कोई क्लू नहीं मिल सका है। पटना एसएएसपी राजीव मिश्रा ने बताया कि जब कोई क्लू नहीं मिला तो ईनाम घोषित किया गया।
डॉक्टर के परिवार वालों की इंवेस्टिगेशन देखिए.. पुलिस की जांच में डॉक्टर संजय कुमार का कोई सुराग नहीं लगा, लेकिन परिवार वालों की इंवेस्टिगेशन में बड़ा खुलासा हुआ है। डॉक्टर संजय के गायब होने और मोबाइल बरामद होने के बीच मोबाइल 9 बार एक्टिविटी दिखा रहा है। परिवार वालों के मुताबिक 1 और 2 मार्च के गूगल माई एक्टिविटी की डिटेल चौंकाने वाली है।
डॉक्टर संजय कुमार का मोबाइल उनके गायब होने के अनुमानित समय शाम 7 बजकर 42 मिनट और उनकी गाड़ी से मोबाइल बरामद होने के समय 2.22 बजे के बीच 9 बार एक्टिविटी दिखा रहा है। इस पड़ताल के बाद पूरी जानकारी पुलिस को दे दी गई थी, लेकिन इसके बाद भी कोई सुराग नहीं लगा।
ऑफिस में CCTV का वीडियो डिलीट: पड़ताल के दौरान परिवार वालों ने कंट्रोलर ऑफ एग्जाम की ऑफिस में लगे CCTV कैमरे और ऑफिस छोड़ने के दिन से पूर्व के दिनों का फुटेज देखना चाहे तो पता चला 7 दिन पहले का वीडियो डिलीट हो जाता है।
परिवार ने पुलिस की जांच में कई खामियां उजागर की है। पुलिस वैज्ञानिक अनुसंधान का दावा करती है, लेकिन परिवार वालों ने वैज्ञानिक अनुसंधान पर ही सवाल खड़े किए हैं।
स्वास्थ्य विभाग के एक पत्र में बड़ा राज: पुलिस महानिदेशक को भेजे गए पत्र में IMA ने स्वास्थ्य विभाग के एक पत्र का उल्लेख किया है। इसमें बड़ा राज छिपा है। डॉक्टर संजय कुमार के परिवार वालों के पास 1 फरवरी 2023 को स्वास्थ्य विभाग द्वारा जारी एक पत्र है।
स्वास्थ्य विभाग के अपर निदेशक डॉक्टर नवल किशोर फार्माकोलॉजी डिपार्टमेंट के हेड को भेजे गए पत्र में लिखा है कि बक्सर के महाराणा प्रताप एजुकेशनल में कई पाठ्यक्रमों के संचालन के लिए अनापत्ति के लिए जांच टीम का उल्लेख है।
इसके लिए विभाग की तरफ से कई दिशा निर्देश भी दिए गए। परिवार वालों ने पुलिस से इस मामले की वैज्ञानिक अनुसंधान से जांच कराने की मांग डीजीपी से की है।
पुलिस की जांच पर डॉक्टरों के सवाल 
पटना पुलिस से भरोसा टूटा, दूसरी एजेंसी से जांच की मांग 
IMA बिहार के सीनियर उपाध्यक्ष डॉक्टर सुनील कुमार और अवैतनिक राज्य सचिव डॉक्टर अशोक कुमार ने पुलिस महानिदेशक को पत्र लिखकर पटना पुलिस की जांच पर सवाल उठाए हैं। डॉक्टरों की तरफ से मांग की गई है कि कई ऐसे पॉइंट हैं जिसपर पुलिस जांच नहीं कर पाई है। ऐसे में वैज्ञानिक जांच की जरूरत है।
डॉक्टर सुनील कुमार और डॉक्टर अशोक कुमार ने कहा है कि परिवार वालों और डॉक्टरों की संतुष्टि के लिए इंडियन मेडिकल एसोसिएशन की तरफ से किसी अन्य एजेंसी से जांच कराने की मांग की जा सकती है।
डॉक्टर के अपहरण का कनेक्शन : पुलिस डॉक्टर के अपहरण के कनेक्शन को खारिज कर रही है, लेकिन परिवार वालों की आशंका है। डॉक्टर संजय कुमार का मोबाइल की एक्टिविटी को लेकर साथी भी ऐसी अपहरण की आशंका जता रहे हैं, हालांकि पुलिस की अब तक की जांच में कहीं से अपहरण का एंगल सामने नहीं आया है।
अब तक कहीं से फिरौती की भी नहीं मांगी गई है। हालांकि बिहार में जिस तरह से स्टूडेंट्स के अपहरण के मामले आए हैं, परिवार वालों के साथ साथी डॉक्टरों की चिंता बढ़ी है।
इधर, पटना से युवक गायब, परिवार को अनहोनी का डर 
नालंदा के इस्लामपुर क्षेत्र के रहने वाले 31 साल के विजय विवेक 25 फरवरी को पटना से अचानक गायब हो गए। वह पटना में मार्केटिंग के लिए आए थे। अब उनका मोबाइल भी स्विच ऑफ बता रहा है। विवेक के भाई ने आरोप लगाया कि घटना के बाद पटना पुलिस ने मुकदमा तक दर्ज नहीं किया।
काफी प्रयास के बाद भी भगा दिया गया, बाद में 27 फरवरी को नालंदा के इस्लामपुर थाना में अपहरण का केस दर्ज किया गया। पुलिस केस करने के बाद कोई जांच पड़ताल नहीं की। परिवार वालों को ही इंवेस्टिगेशन किया जिसमें पता चला कि 25 फरवरी को विवेक ने कंकड़बाग के एक एटीएम से पैसे निकाले थे।
कंकड़बाग से ही वह अचानक गायब हो गए। विवेक के भाई ब्रजेश काे अपहरण की आशंका है। कुछ लोगों के साथ उनका विवाद भी चल रहा है। ऐसे में अनहोनी की भी आशंका है।
परिवार वालों का कहना है कि CCTV से लेकर कई सबूत देने के बाद भी पुलिस रुचि नहीं ले रही है। पुलिस पूरी तरह से सुस्त है, पटना पुलिस तो इस मामले में हाथ ही नहीं डालना चाहती। घटना पटना में हुई इसके बाद भी मनमानी की जा रही है।
